ועדת הכלכלה, כנסת 19, פרוטוקול מספר 419, 2014-12-09 13:00

רוברט אילטוב: אנחנו נתחיל בדיון על הצעה לסדר היום (דיון מהיר): החלטת הממונה על ההגבלים העסקיים להחזיר את שליטת הספקים הגדולים על מדפי רשתות השיווק.

רוברט אילטוב: ההצעה לסדר היום היא שלי, של חבר הכנסת רוברט אילטוב.

רוברט אילטוב: אני נותן לדיויד גילה להציג את הדברים.

רוברט אילטוב: אנחנו נמצאים בתקופה של ניקוי שולחן בכנסת.

רוברט אילטוב: החוק הזה הוא חוק מאוד חשוב מאספקטים שונים.

רוברט אילטוב: הוא משפיע על יוקר המחייה.

רוברט אילטוב: חשוב שהכנסת תפקח ותקבל דיווח על ההחלטה, ממה היא נבעה, מה הדרישות, מה המשמעות.

<דיויד גילה: אני אספר באיזה שלב אנחנו נמצאים מבחינת ההיערכות שלנו לחוק.

<דיויד גילה: הוצאנו טיוטה סופית של הפטור לעניין סדרנות.

<דיויד גילה: אני יכול לדבר עליו בהמשך.

<דיויד גילה: זה פורסם ברשומות.

<דיויד גילה: הפטור הזה הוא הפטור הסופי.

<דיויד גילה: הוצאנו טיוטה של הפטור לגבי התערבות במחיר על ידי הספק.

<דיויד גילה: הדבר הזה פורסם באתר שלנו.

<דיויד גילה: הוא נמצא בהערות של משרד המשפטים.

<דיויד גילה: אנחנו צופים שההערות האלו יהיו הערות רק לגבי הנוסח, לא לגבי המהות.

<דיויד גילה: המהות של מה שפרסמנו זה כנראה מה שיהיה.

<דיויד גילה: פרסמנו טיוטה של גילוי דעת לגבי מה זה מצרך חדש לצורך החוק.

<דיויד גילה: פרסמנו את הנוסח הסופי של גילויי הדעת לגבי מה היא עלות שולית, איך מודדים את שטח המדף.

<דיויד גילה: פרסמנו 23 תשובות לשאלות באתר שלנו.

<דיויד גילה: היו לנו 3 מפגשים עם התאחדות התעשיינים.

רוברט אילטוב: אני לא רוצה שתיתן לי רק את המספרים שפרסמתם.

רוברט אילטוב: חשוב שתגיד מה התוכן של הפרסום, מה המשמעות.

<דיויד גילה: היו לנו שני מפגשים עם איגוד לשכות המסחר.

<דיויד גילה: היה לנו מפגש של שולחנות עגולים עם הסקטורים הרלוונטיים – הרשתות, הספקים ויועציהם.

<דיויד גילה: היו 4 כנסים על הנושא של חוק המזון, שבהם הסברנו לגבי הרציונל של החוק והכללים שלו.

<דיויד גילה: הדלת שלנו ממשיכה להיות פתוחה לכל שאלה של הגורמים בשוק.

<דיויד גילה: יש לנו שני צוותים ייעודיים: אחד במחלקה הכלכלית, השני במחלקה המשפטית, שמיועדים לטפל בנושא הזה של חוק המזון.

<דיויד גילה: יש אנשי קשר ברשות שישמחו לענות על כל שאלה.

<דיויד גילה: לגבי התוכן.

<דיויד גילה: הכותרת של הכינוס הזה היא לא מדויקת.

<דיויד גילה: אף אחד לא מחזיר שביתה לספקים.

<דיויד גילה: המטרה של שני הפטורים שהוצאנו היא לפתור בעיות בתחולת היתר של החוק שידענו מהתחלה שקיימות.

<דיויד גילה: ידענו שצריך לפתור אותן בצורה יותר כירורגית בעזרת פטורים, לא בחוק עצמו.

<דיויד גילה: לגבי הפטור לעניין ההתערבות של הספק במחיר לצרכן.

<דיויד גילה: מההתחלה ידענו שהאיסור בחוק הוא איסור מאוד גורף.

<דיויד גילה: הוא גם אוסר על מצבים שהספק רוצה שהקמעונאי יטיב עם הצרכן, שהקמעונאי יוריד את המחיר לצרכן.

<דיויד גילה: ידענו מההתחלה שאנחנו צריכים לפתור את הבעיה הזאת.

<דיויד גילה: מצאנו דרך לפתור אותה באמצעות פטור מהסוג הזה, שמאפשר לספק להמליץ לקמעונאי להוריד את המחיר לצרכן, לשפר את המצב של הצרכן, לא מאפשר לספק, כמו שפחדנו, לגרום לקמעונאי להעלות את המחיר לצרכן.

<דיויד גילה: זה היה החשש שמאחורי האיסור בחוק.

<דיויד גילה: החשש הזה נפתר בצורה הרמטית בחוק גם אחרי שיחוקק הפטור הזה.

<דיויד גילה: לגבי הסדרנות ידענו מהתחלה, וגם שמענו את זה בדיונים בוועדה, שהאיסור הגורף על סדרנות על ידי הספקים הגדולים גורם לעלויות לקמעונאיים, כולל קמעונאיים גדולים שהם יחסית קטנים וקמעונאיים בינוניים שיצטרכו לסדר בעצמם וקשה להם להיערך לזה.

<דיויד גילה: הם אמרו לנו שזה יעלה להם את העלויות ויכול להתבטא בהעלאה של המחיר לצרכן.

<דיויד גילה: חיפשנו דרך יצירתית להחזיק את החבל בשני קצותיו.

<דיויד גילה: החשש של האיסור על סדרנות הוא הסילוק מהמדף של ספקים קטנים.

<דיויד גילה: את החשש הזה אנחנו פותרים על ידי כך שאנחנו אומרים לקמעונאי:

<דיויד גילה: אם אתה מראה לנו שהמכירות שלך של ספקים קטנים הם מעל 50%, תוכל להיות פטור מהאיסור הזה.

<דיויד גילה: אנחנו מצליחים בהוראה הזאת להחזיק את החבל משני קצותיו.

<דיויד גילה: מצד אחד אנחנו מונעים את העלאת העלויות של הקמעונאיים שיכולה להתבטא בהעלאה של המחיר לצרכן, מצד שני זה קורה רק אצל קמעונאי שהראה לנו שבמכירות הוא מוכר יותר ספקים קטנים מאשר ספקים גדולים.

<עירית פיליפ: הממונה הסביר פה למה הוא בחר לפטור את הקמעונאיים מנושא הסדרנות.

<עירית פיליפ: אני רוצה להתחיל מסעיף החוק בו ניתנה הסמכות לממונה לפטור מנושא הסדרנות.

<עירית פיליפ: אני לא רואה פה שום נושא של עלויות.

<עירית פיליפ: אני רואה רק אם שוכנע הממונה שאין בסוגי ההסדרים או פעולות אלו כדי ליצור חשש לפגיעה בתחרות.

<עירית פיליפ: עלויות זה לא שיקול שהממונה יכול לשקול כשהוא מחליט לפטור קמעונאי מנושא הסדרנות.

<עירית פיליפ: זה לא יהיה נושא חדש.

<עירית פיליפ: בדיון בכנסת, כשהממונה שכנע את חברי הכנסת לאשר את הסעיף הזה בחוק, עלה נושא העלויות.

<עירית פיליפ: נאמר במפורש על ידי הממונה: "ברור לנו שבמידה מסוימת יעלו העלויות של הקמעונאיים, אבל צריך לזכור שאלו העלויות שהיום הספקים נושאים בהן.

<עירית פיליפ: יכול להיות שהעלויות יהיו יותר נמוכות.

<עירית פיליפ: זה ראוי לבדיקה.

<עירית פיליפ: אנחנו חושבים שזה משהו שקמעונאי גדול מסוגל לעשות".

<עירית פיליפ: הוא שכנע את חברי הכנסת להכניס את האיסור הגורף הזה בחוק.

<עירית פיליפ: העמדה שאומרת שצריך לאסור את הסדרנות היא עמדה מאוד עקבית של הממונה מאז 2003.

<עירית פיליפ: אני אחזור ל-2003, אז יצאה עמדת ביניים של הממונה.

<עירית פיליפ: גם אם לא של הממונה שיושב פה, זאת עמדה שחזרו עליה ב-2005,2010,2012,2013 וב-2014.

<עירית פיליפ: ההחלטה שניתנה בינואר 2014 על ידי הממונה שיושב כאן היא שאסור לאפשר לספקים לסדר את המוצרים בחנויות, שצריך לאסור סדרנות של ספקים בחנויות.

<עירית פיליפ: זה לא רק חשש לפגיעה בתחרות, זאת פגיעה ממשית בתחרות.

<עירית פיליפ: אנחנו לא מבינים מה גרם לשינוי הדעה.

<עירית פיליפ: חיסכון בעלויות זה לא שיקול.

<עירית פיליפ: אנחנו מדברים פה על תחרות.

<עירית פיליפ: זאת המטרה.

<עירית פיליפ: התפקיד של הממונה הוא למנוע פגיעה בתחרות.

<עירית פיליפ: אם מדברים על פגיעה בתחרות, זאת הייתה העמדה במשך כל השנים.

<עירית פיליפ: כשמגה באה ואמרה: חבר'ה, זה לא פוגע בתחרות, יש שיקולים אחרים, אמרו: לא, זה פוגע בתחרות, ומגה תעבור לסדרנות עצמית כי זה פוגע בתחרות.

<עירית פיליפ: לא היו מוכנים לשמוע כל שיקול אחר.

<עירית פיליפ: מה קרה פתאום?

<עירית פיליפ: מה השתנה בחודשיים, שלושה האחרונים מאז שהממונה שכנע פה את כל חברי הכנסת להכניס את הסעיף הזה בחוק, כשהוא בעצם פוטר ומרוקן מתוכן לגמרי את סעיף החוק?

<עירית פיליפ: שנה וחצי אף אחד לא צריך לעבור לסדרנות.

<עירית פיליפ: ממתי עלה הטיעון של שיעור הספקים הגדולים אחרי שנה וחצי?

<עירית פיליפ: למה כשהכריחו את מגה לעבור לסדרנות, לא אמרו: רגע, בוא נבדוק מה שיעור הספקים הגדולים אצלכם, רק אז נחליט אם להעביר אתכם לסדרנות?

<עירית פיליפ: לא היה שיקול כזה.

<עירית פיליפ: אנחנו חושבים שאין סמכות לפטור כזה גורף.

<עירית פיליפ: זה גם לא עומד בהוראות החוק.

<עירית פיליפ: זה בטח גם לא עומד במטרות החוק שחברי הכנסת אישרו פה ורצו להוביל.

<דיויד גילה: השיקול של עלויות הוא בוודאי שיקול שמתורגם לשיקולים תחרותיים.

<דיויד גילה: אם העלויות של קמעונאי יחסית קטן עולות, היכולת שלו להתחרות קטנה.

<דיויד גילה: יש פה שיקול תחרותי מובהק.

<דיויד גילה: כמובן שהשיקול של לפחות חצי מהמכירות שלך זה ספקים קטנים הוא שיקול תחרותי מובהק.

<דיויד גילה: הוא נוגע לרציונל של האיסור.

<דיויד גילה: אם אני זוכר נכון, אז אחרי הקטע שהקראת אמרתי שאנחנו סומכים על משטר הפטורים כדי לפתור עיוותים שנוצרו מתחולת יתר של האיסור.

<דיויד גילה: זה מה שאנחנו עושים בדיוק כרגע.

<דיויד גילה: אנחנו משתמשים במשטר הפטורים כדי להשיג משטר אופטימאלי יחד עם האיסור הגורף בחוק על-מנת לפתור את העיוותים שאיסור גורף כזה יכול לגרום.

<דיויד גילה: אגב, אני חייב להעיר שהפטור הזה יכול לחול גם על הרשתות הגדולות אם הן עומדות - -

<עירית פיליפ: זה אחרי שכבר השקענו ועברנו.

רוברט אילטוב: לפני מספר חודשים העברנו את החוק הזה עם דרישות די דרקוניות.

רוברט אילטוב: איך בדקתם?

רוברט אילטוב: האם נבדקה בפועל כל הסוגיה הזאת של סדרנות, או שדרשנו מרשת אחת או שתיים לעבור לסדרנות, הן השקיעו כספים וכל השאר יצאו עם פטורים?

רוברט אילטוב: איך הגעתם לשיקול הזה?

<דיויד גילה: כאשר חשבנו איך לנסח את הפטור הזה, שתמיד ידענו שראוי שיהיה כזה, בדקנו מה אחוז המכירות של ספקים קטנים וספקים גדולים.

<דיויד גילה: חיפשנו אחוז שמצד אחד יהיה ריאלי, מצד שני יאתגר את הקמעונאים להגדיל עוד יותר את המכירות שלהם של ספקים קטנים כדי להיטיב עם הספקים הקטנים.

<דיויד גילה: בסך הכל צריך לזכור את הרציונל.

<דיויד גילה: הרציונל הוא לעזור לספקים קטנים להגיע למדפים, למנוע דחיקה שלהם מהמדפים.

<ערן מאירי: אני רוצה להתייחס לדברי הממונה.

<ערן מאירי: אני בכוונה רוצה לצטט מדברים שנאמרו על ידי הממונה בשנת 2003: "הובהר כי ספקים דומיננטיים רואים בסדרנים כמנוף למינוף עוצמתם בנקודות המכירה על חשבון ספקים מתחרים שאין להם סדרנים קבועים".

<ערן מאירי: אם אני לוקח את זה למקום אחר בעמדת הממונה מ-2005, אז כתוב במפורש: "בעוד שלא הובררה כל נחיצות בסידור המדף על ידי הספקים הדומיננטיים, דווקא המדף שמשמש כממשק עם הצרכן וסידורו הוא ליבת מלאכתה של הרשת.

<ערן מאירי: ברור כי נשקפת ממנו סכנה בלתי מבוטלת לתחרות בין ספקי המזון".

<ערן מאירי: נוצר מצב שנוצרו שני סוגים של קמעונאיים.

<ערן מאירי: קמעונאי מסוג אחד שראה את הכרזות הממונה, דעת הממונה ועמדת הממונה באופן עקבי משנת 2003 ל-2005 והבין שלא יינתן יותר פטור לעומת הפטור שניתן ב-2008.

<ערן מאירי: הוא השקיע במהלך שהעביר את הרשת מסידור על ידי הספקים לסידור עצמי.

<ערן מאירי: ברור שהיו עלויות.

<ערן מאירי: רבותיי, הרשת שאני מייצג קלטה למעלה מ-1400 עובדים.

<ערן מאירי: זה לא עלויות?

<ערן מאירי: היא הקימה מרלו"ג או מקימה מרלו"ג בסכום של כ-400 מיליון שקלים.

<ערן מאירי: זה לא עלויות?

<ערן מאירי: אחרי כל זה, ואחרי שמשכנעים את כל עם ישראל כמה נושא סידור המדפים על ידי הספקים הוא דבר שהוא לא טוב לתחרות בין הספקים לבין עצמם, נוצר מצב שניתן היום פטור סיטונאי.

<ערן מאירי: אגב, זה פטור שלא ניתן, לדעתי, על סמך בדיקה אמפירית.

<ערן מאירי: כאשר בא מישהו ומבקש פטור, מבקשים ממנו להביא מסמכים, להביא נתונים כדי לבדוק ולעשות שיקול דעת.

<ערן מאירי: ברגע שיש פטור סיטונאי ברור לגמרי שלא נעשו בדיקות כאלו.

<ערן מאירי: המצב היום ברשת שאני מייצג הוא בנקודת האל חזור.

רוברט אילטוב: עשיתם בדיקה כזאת?

רוברט אילטוב: איך קיבלם את ההחלטה הזאת?

<דיויד גילה: כמו שאמרתי, עשינו בדיקה.

<אורי שוורץ: המטרה של האיסור הזה מלכתחילה, כמו שאמר דיויד קודם, הייתה למנוע דחיקה של ספקים קטנים.

<אורי שוורץ: אנחנו חשבנו להשתמש באיסור הזה דווקא כאיזה שהוא פתח להכניס ספקים.

<אורי שוורץ: איזה בדיקה עשינו?

<אורי שוורץ: לפני שהוצאנו את הפטור ביקשנו נתונים מהרשתות.

<אורי שוורץ: רצינו לראות מה אחוז הספקים הקטנים שהם שמים על המדפים שלהם.

<אורי שוורץ: אז הייתה לנו פריסה של כל רשתות המזון הגדולות, מהגבוהה ביותר לנמוכה ביותר, לגבי כמות הספקים שיש להן.

<אורי שוורץ: אחרי שראינו את הנתונים האלה קבענו רף שמאתגר את רוב הקמעונאים הגדולים לכיוון של הכנסה נוספת, הכנסה משמעותית נוספת של ספקים קטנים למדפים שלהם.

<אורי שוורץ: כך קבענו את הפטור.

<אורי שוורץ: זאת הבדיקה שנעשתה.

<דיויד גילה: לפטור שהוצאנו יש סעיף שמאפשר לנו להחריג אותו במקרה שיש פגיעה בתחרות.

<דיויד גילה: אם יש סיטואציה שבה הסדרנות פוגעת בתחרות, אנחנו נוכל להחריג את הפטור.

<דיויד גילה: כאשר רשת גדולה עושה סדרנות, זה יכול להיות ניתוח תחרותי שונה מאשר כשרשת קטנה יחסית עושה סדרנות.

<דיויד גילה: כיוון שסדרנות דומה קצת לבלעדיות היא יכולה לגרום לדחיקה של ספקים קטנים.

<דיויד גילה: ככל שמדובר בקמעונאי יותר גדול, עם פריסה יותר רחבה, הנזק התחרותי שבסדרנות יכול להיות יותר גדול.

<ערן מאירי: אני מבין שיש פה חוק אחד לרשתות שהן יותר גדולות, חוק אחר לרשתות שהן כבר לא קטנות.

<ערן מאירי: בשנתיים האחרונות אנחנו רואים רשתות שמוכרות ב-2 מיליארד שקל, 3 מיליארד שקל בשנה.

<ערן מאירי: מה שהיה אולי נכון או רלוונטי בשנת 2003 בנושא של רשתות קטנות וגדולות, היום הולך ומטשטש.

<ערן מאירי: נוצר מצב שיש היום איזו שהיא אפליה שהיא בהחלט אפליה פסולה.

<ערן מאירי: ספקים קטנים יבואו ויגידו את זה.

<ערן מאירי: עם כל הכבוד, כנראה שלספקים הקטנים במצב הנוכחי אין שום סיכוי להתמודד מול הספקים הגדולים.

<ערן מאירי: כולנו מבינים שאנחנו רוצים לתת את הצ'אנס לספקים הקטנים.

<אהוד פלג: יש בחוק סעיף של פטור ספציפי.

<אהוד פלג: זה מעבר לפטור הכללי למקרים ספציפיים שדורשים את זה.

<אהוד פלג: בסעיף קטן (ב), להבדיל מסעיף קטן (ג), יש הרשאה או הסמכה לממונה לקבוע כללים.

<אהוד פלג: יש את האפשרות בסיטואציה נקודתית לתת פטור לחנות.

<אהוד פלג: הנקודה העקרונית שאני מבקש להעלות היא לגבי הדחייה של ההסדר לשנת 2016.

<אהוד פלג: אנחנו לא מבינים מדוע אנחנו צריכים לדלג על 2015 כשהחוק פורסם במרץ השנה וההוראות של הממונה יצאו בנובמבר השנה.

<אהוד פלג: גם אם רוצים לתת את אותו אינסנטיב, שאני לא נכנס אליו כרגע, אין שום צורך לגרור את זה על פני שנה שלמה שבמהלכה הצרכנים משלמים על המצב הקיים הקלוקל שאותו בא החוק להסדיר.

<אהוד פלג: לטעמנו ניתן לבחון את כל המאמצים של הקמעונאיים עד לתום 4 חודשים מתחילת ההסדר.

<אהוד פלג: זה מספיק זמן להגיע להסדרים עם כל מי שהם רוצים.

<אהוד פלג: צריך לקבל החלטה ולהחיל את ההסדר שהחוק קובע כבר במחצית 2015.

<אהוד פלג: חבל על כל יום שעובר במצב הפגום היום.

<אורי שוורץ: אני לא יודע על סמך מה קבעת ש-4 חודשים מספיקים.

<אורי שוורץ: המטרה שלנו היא לא לשפוך את התינוק עם המים.

<אורי שוורץ: אנחנו יוצרים תמריץ לרשתות להכניס ספקים קטנים.

<אורי שוורץ: אם לא ניתן להם מספיק זמן להיערך לזה, הם לא יכניסו ספקים קטנים ולא ייהנו מהפטור.

<אורי שוורץ: אנחנו רוצים לאפשר להם לראות שאלה הכללים כדי להחליט אם הם רוצים לשחק לפי הכללים או רוצים להישאר עם הסדרנות של עצמם.

<אהוד פלג: כמה זמן ייקח לך להתרשם שהם עשו את השינוי שאתה מבקש שהם יעשו?

<אורי שוורץ: אני לא צריך להתרשם.

<אורי שוורץ: זה עניין של נתונים.

<אורי שוורץ: אין פה עניין של התרשמות.

<אהוד פלג: הנתונים מבוססים על מה שהם עושים או לא עושים?

<אורי שוורץ: יש נתונים.

<אורי שוורץ: בסוף התקופה אפשר לראות האם מכרת כך של ספקים גדולים או כך של ספקים גדולים.

<אורי שוורץ: השאלה היא אם עמדת או לא עמדת.

<אורי שוורץ: אם אני רוצה לגרום לרשת קמעונאית לעמוד ברף, היא צריכה להעלות את המכירות של ספקים קטנים אצלה ב-5% או 10%.

<אורי שוורץ: זה מהלך שלוקח זמן.

<אורי שוורץ: הצרכנים בסוף מחליטים - -

רוברט אילטוב: השאלה אם חצי שנה מספיקה, או שאתה צריך שנה.

רוברט אילטוב: אולי זה 9 חודשים.

רוברט אילטוב: השאלה למה לדחות - -

<דיויד גילה: אנחנו עושים את החישוב אם הקמעונאי זכאי לפטור לפי מה שקרה בשנה קודמת.

<דיויד גילה: כדי לתת או לא לתת פטור ב-2015 צריך לראות את המכירות שלו ב-2014.

<דיויד גילה: הוא היה צריך להראות לנו שהוא מכר יותר לספקים קטנים מאשר לספקים גדולים ב-2014.

<דיויד גילה: הבעיה היא שהפטור יצא רק עכשיו.

<דיויד גילה: אנחנו כבר בסוף 2014.

<דיויד גילה: זה יוצא לא פרודוקטיבי לעשות לפי המכירות של 2014.

<דיויד גילה: זאת הסיבה שנתנו להם להתארגן ב-2015.

<דיויד גילה: רצינו לתמרץ אותם ב-2015 להתאמץ להכניס הרבה ספקים קטנים, כדי שב-2016 הם יוכלו ליהנות מהפטור.

<עירית פיליפ: קבעתם שזה המחצית הראשונה של 2015.

<דיויד גילה: נכון.

<עירית פיליפ: ובכל זאת אתם קובעים שרק באמצע שנת 2016 זה ייכנס לתוקף.

<עירית פיליפ: שימו לב, זה שנה וחצי.

<דיויד גילה: יש פה שני דברים שונים.

<דיויד גילה: דבר אחד זה תקופת המעבר וההתארגנות.

<דיויד גילה: ב-2014 הם לא יכלו לדעת שיש פטור, לכן הם לא יכלו להתארגן.

<דיויד גילה: הבעיה השנייה היא מה אתה עושה כשנודע לך על פי המכירות של השנה הקודמת שאתה לא זכאי השנה לפטור.

<דיויד גילה: התפישה שלנו והבדיקה שלנו הראתה שאתה צריך חצי שנה להתארגן עם הסדרנים שלך.

<עירית פיליפ: נגמרה חצי שנה ראשונה של 2015, למה לחכות עוד שנה?

<אסף אילת: אחרי המחצית הראשונה גילית שאתה לא עומד בתנאי הפטור כי לא בהכרח ידעת לצפות כמה הצרכנים יקנו ספקים קטנים.

<אסף אילת: בסוף המחצית הראשונה הבנת שאתה לא עומד בתנאי הפטור, לכן יש לך חצי שנה.

<עירית פיליפ: זה לא מה שעולה מלשון החוק.

<ליאור לוי: אני רוצה להתייחס לדברים שאמר הממונה בהתחלה.

<ליאור לוי: לא עברו מדבר לדבר בפתאומיות.

<ליאור לוי: הייתה פה עבודה שיטתית ומסודרת של הפנמת והעברת החוק.

<ליאור לוי: על זה אין מילים.

<ליאור לוי: לגבי הפטור הספציפי שעליו אנחנו מדברים.

<ליאור לוי: כולם דיברו על ספקים קטנים ובינוניים.

<ליאור לוי: אני אמנם ספק קטן, אבל אני מפיץ דרך ספק גדול מאוד.

<ליאור לוי: עדיין אני צריך לייצג את עמדת הספקים הקטנים כפי שהועברה אלי והובאה בכתב לממונה.

<ליאור לוי: עמדתם של הספקים הקטנים היא שבמקום שבו אין סדרנות אלא סדרנות עצמית, כך צריך להישאר.

<ליאור לוי: לגבי הבדיקה שנעשתה בנוגע לשיעור המכירות.

<ליאור לוי: האינסנטיב לרשתות השיווק הקטנות, הגדולות והבינוניות לעודד ספקים קטנים הוא דבר חיובי מעין כמותו.

<ליאור לוי: על כך יש רק לברך.

<ליאור לוי: השאלה שנשאלת היא מה באמת האינסנטיב, האם מדובר באחוז, בחצי אחוז או ב-20%.

<ליאור לוי: אני לא הצלחתי לקבל את המידע הזה.

<ליאור לוי: הבנתי שהוא מידע דיסקרטי, לפחות בכל מה שקשור אצל הממונה.

<ליאור לוי: מהמידע הפומבי שיש בידי הבנתי שהפער הוא בין 2% ל-3%.

<ליאור לוי: אולי טעות בידי, אני לא יודע.

<אורי שוורץ: זאת לא איזו שהיא טעות.

<אורי שוורץ: לכל קמעונאי יש פער אחר.

<אורי שוורץ: יש קמעונאיים מאוד קרובים, יש קמעונאיים יותר רחוקים.

<אורי שוורץ: אין איזה אחוז מסוים.

<ליאור לוי: יש איזה מקרו מסוים.

<אורי שוורץ: זה לא מדויק.

<אורי שוורץ: אם יש רשת שמוכרת 70% ספקים גדולים, אנחנו חושבים שהפטור הזה לא רלוונטי עבורם, לפחות לא בשנים הראשונות.

<אורי שוורץ: עבור רשתות שנמצאות עם 52%,55%,57%,59% זה יכול להיות מאוד רלוונטי,

<ליאור לוי: מה עם מקרים של רשתות שמוכרות 70% ספקים קטנים או 70% ספקים גדולים?

<אורי שוורץ: יש רשתות שמוכרות הרבה ספקים גדולים.

<אורי שוורץ: המטרה שתוריד את הספקים הגדולים ותכניס ספקים קטנים.

<ליאור לוי: זאת מטרה ראויה.

<אורי שוורץ: בחרנו אחוז שיאתגר מספיק רשתות להוריד את הספקים הגדולים ולהכניס ספקים קטנים באופן שיהיה ריאלי.

<אורי שוורץ: אם אני אגיד לך לרדת מ-70% ל-50%, יכול להיות שתגיד שזה לא אפשרי, שאתה לא הולך לשם, ואז שפכתי את התינוק עם המים, לא עשיתי כלום.

<אורי שוורץ: אם אתה ב-55% או ב-58%, אתה אומר שאולי שווה לך החיסכון.

<ליאור לוי: האם המספרים הם 55%, 58% ולא 52% או 53%?

<אורי שוורץ: יש פריסה.

<אורי שוורץ: יש גם כאלה.

<ליאור לוי: היכן נמצא העיקר?

<אורי שוורץ: קבענו את מה שקבענו בהתאם לעיקר.

<אלי שלום סתוי: אנחנו רואים בחוק המזון תיקון, צורך לתקן כשל שוק שנגרם בענף המזון.

<אלי שלום סתוי: חוק המזון מנסה לחפש את כל הליקויים שנעשו בשנים האחרונות במסגרת חקיקות, במסגרת רגולציה בענף המזון, על מנת להחזיר את השוק הזה לשוק תחרותי אמיתי.

<אלי שלום סתוי: הפטורים שנועדו על מנת להקל על חלק מהמתחרים להגיע ליישום ראוי של חוק המזון הם פטורים מבורכים.

<אלי שלום סתוי: מי שנהנה מאוד מהליקויים שיצרו את כשל השוק זה חלק מהגורמים הגדולים, הספקים הגדולים, הרשתות הגדולות.

<אלי שלום סתוי: לבוא ולהלין כרגע על פטורים שניתנים על מנת ליצור תחרות, אני חושב שיש בזה קצת טעם לפגם.

<אלי שלום סתוי: כמו שידעו ליהנות מזה במשך שנים, שיידעו להבין שהשוק הזה הוא שוק שזקוק לתיקון.

<אלי שלום סתוי: חוק המזון מתקן אותו.

<אלי שלום סתוי: אני כנציג העסקים הקטנים מברך על החוק הזה.

<שלום נעמן: בחוק המזון יש איזה שהוא עיוות, כי חוק המזון אומר לאורך כל הדרך שהספק לא ישלם לקמעונאים.

<שלום נעמן: אתם מחפשים להוזיל את המחירים דרך הקמעונאי.

<שלום נעמן: הקמעונאי הוא הקורבן של כל חוק המזון הזה.

<שלום נעמן: אם יש ספקים גדולים מאוד וספקים שבוחרים את המוצרים שלהם במקומות אחרים בעולם במחירים גבוהים יותר, שהממשלה תחפש דרכים איך להוזיל את המוצרים האלה כך שיהיו במחירים דומים למחירים בעולם.

<שלום נעמן: כל חוק המזון הזה נכפה עלינו בתור קמעונאיים, לא משנה אם אני גדול או קטן, בצורה כזאת שהספק לא ישלם לנו.

<שלום נעמן: אם הספק לא ישלם לנו, המחירים לא ירדו.

<שלום נעמן: גם פה, בכנסת, אתם שותים את המותגים של הספקים הגדולים.

<שלום נעמן: אתם שותים קוקה קולה, אתם שותים קפה תורכי של עלית.

<שלום נעמן: אם אתם חושבים שחוק המזון הזה יוזיל את המחירים של המותגים, אני אומר לכם שאתם סקפטיים, הם לא יוזילו את המחירים האלה.

<שלום נעמן: החוק הזה צריך לאכוף על הספקים הגדולים להוזיל את המחירים של המוצרים שלהם, כי בסופו של דבר הלקוח אוהב את המותגים.

<שלום נעמן: ראינו מה קרה עכשיו במוצרים מקבילים למוצרים בארץ - מילקי ודברים כאלה, שבעולם נמכרים במחירים גבוהים יותר.

<שלום נעמן: הבעיה היא לא אצל הקמעונאי, הבעיה היא בדברים אחרים.

<שלום נעמן: אני חושב שלא פוגעים בנקודה הנכונה.

<שלום נעמן: החוק הזה מסרבל, מעלה את העלויות של רשתות השיווק בעניין של להקים אתר סחר.

<שלום נעמן: כבר עכשיו, בתור אחד שביקשתי את זה מבית התכנה שלי, אני צריך לשלם תשלום חודשי בנוסף להקמה.

<שלום נעמן: לגבי כל הנושא של הסדרנות העצמית.

<שלום נעמן: אם לספק זה היה עולה x, בטח לי זה יעלה x ועוד, כי אני לא יודע לעשות כמו שהספקים עשו את זה כל הזמן.

<שלום נעמן: אני לא יודע איפה האנשים חושבים שהמחירים ירדו.

<דיויד גילה: האיסור על תשלומים נועד לפתור את הבעיה של ספקים של מותגים חזקים שיש להם יכולת להעלות מחירים.

<דיויד גילה: אנחנו מצאנו שהספקים עם המותגים החזקים מעלים את מחיר המחירון, את המחיר פר יחידה, ואז מפצים את הקמעונאים בכל מיני תשלומים כאלה ואחרים שלאו דווקא מגולגלים לצרכן.

<דיויד גילה: רצינו שכל הערך שהספק נותן לקמעונאי יהיה בדמות הורדה במחיר מחירון, כדי שהקמעונאי ישלם פחות.

<דיויד גילה: כאשר הקמעונאי משלם פחות, הוא גם מקבל ערך.

<דיויד גילה: יש יותר סיכוי שהערך הזה עובר לטובת הצרכן.

<שלום נעמן: הכנסתם את מוצרי תנובה לפיקוח, שזה הגבינה הלבנה ועוד כמה מוצרים.

<שלום נעמן: החוק הזה בא ואמר לתנובה שיש מוצרים מסוימים שצריכים להיכנס לפיקוח.

<שלום נעמן: 52% מהמוצרים של תנובה כבר מפוקחים.

<שלום נעמן: יש גבול למחיר שבו הצרכן יכול לקנות את המוצר.

<שלום נעמן: יש גבול גבוה.

<שלום נעמן: אף אחד לא יכול לקנות גבינה לבנה ביותר מ-5.11 שקלים.

<שלום נעמן: כבר פה הרגולטור עשה פעולה - לדעתי היא נכונה - בכך שהמחיר נעצר באיזה שהוא מקום.

<שלום נעמן: למה לא עשו את זה במוצרים מובילים אצל ספקים גדולים?

<שלום נעמן: אם אתה סופר את המותגים המובילים, לכל ספק יש מספר מוצרים בודדים.

רוברט אילטוב: אתה רוצה שנפקח על כל המחירים?

<שלום נעמן: לפקח, או לעשות חוק שמותר להביא עד 20%, עד30%.

<שלום נעמן: אז אתה מגביל את המחיר של המוצר.

<שלום נעמן: למה לעשות מערכת כל כך גדולה, לערב את הקמעונאי ואת כל העולם בשביל להוזיל מחיר?

<שלום נעמן: אתה בסך הכל מגדיל את העלויות.

<שלום נעמן: ברגע שהעלויות עולות המחירים לא ירדו.

רוברט אילטוב: הדברים האלה נדונו בהרחבה בדיונים קודמים.

רוברט אילטוב: לא ניכנס לזה.

רוברט אילטוב: יש את כל ההסברים, את כל הפרוטוקולים.

<עירית פיליפ: האם את הצו המוסכם שחל כרגע על מגה ושופרסל אתם מבטלים?

<עירית פיליפ: אמרת קודם שנוכל לעבור לסדרנות ספקים.

<אורי שוורץ: הוא חל רק על ספקים ביחסים של מגה ושופרסל.

<אורי שוורץ: יש טיוטה מוכנה לבקשה לביטול הצו.

<אורי שוורץ: אנחנו העברנו אותה לצדדים האחרים.

<עירית פיליפ: לפני 15 לינואר 2015?

<אורי שוורץ: אני מעריך שכן.

<אורי שוורץ: ההחלטה היא החלטה של בית הדין להגבלים עסקיים, לא של הממונה.

<אורי שוורץ: הממונה שואף להגיש בקשה מוסכמת עם כל הספקים לביטול הצו.

<עירית פיליפ: מה מעכב את זה?

<אורי שוורץ: כרגע אנחנו ממתינים, כיוון שזו אמורה להיות בקשה מוסכמת.

<אורי שוורץ: אנחנו הכנו בקשה, העברנו אותה לכל הספקים.

<אורי שוורץ: אנחנו ממתינים להערות שלהם.

<אורי שוורץ: חלקם העבירו, חלקם אמורים להעביר.

<אורי שוורץ: אנחנו שואפים להגיש את זה בשבוע, שבועיים הקרובים.

<עירית פיליפ: יש הסכמה של הספקים?

<אורי שוורץ: הסכמה עקרונית לביטול יש.

<ליאור לוי: העברתם את זה לספקים שחתומים על הצו.

<אורי שוורץ: מן הסתם.

רוברט אילטוב: כבוד הממונה, תודה על ההתייחסות שלך לסוגיות ועל כך שהגעת לכאן.

רוברט אילטוב: החוק הוא חוק מאוד חשוב.

רוברט אילטוב: הכנסת תמשיך לפקח על החוק.

רוברט אילטוב: המלחמה על המדף רק התחילה.

רוברט אילטוב: אתה הממונה שתבחן את כל הדברים האלה.

רוברט אילטוב: אני חושב שחשוב לראות את האיזונים הנכונים לקטנים, לבינוניים ולגדולים.

רוברט אילטוב: אנחנו רוצים שתהיה תחרות משוכללת כמה שאפשר, אגרסיבית כמה שאפשר, כי רק ככה אפשר להוריד את המחירים.

רוברט אילטוב: אני לא רואה שהבעיה במחיר היא רק אצל קמעונאיים.

רוברט אילטוב: אני חושב שצריך לעלות עוד שלב, להתחיל לטפל בסוגיות נוספות כדי להוריד את המחיר לממדים שהוא צריך להיות.

רוברט אילטוב: הסוגיה הזאת שבחו"ל המוצרים עולים יותר זול מטריפה את הציבור.

רוברט אילטוב: הציבור לא יכול לחיות עם זה.

רוברט אילטוב: זה לא בריא, זה לא תקין.

רוברט אילטוב: צריך למצוא את הפתרון לסוגיה הזאת.

רוברט אילטוב: אם בברלין זה עולה x, גם בארץ זה חייב לעלות x, זה לא יכול לעלות x פלוס 30%,40% או 50%.

רוברט אילטוב: יש לך עבודה לא פשוטה.

רוברט אילטוב: אני מקווה מאוד שהאיזונים שאתה שומר עליהם ומופקד עליהם לא ייפגעו.

רוברט אילטוב: אני מקווה שהספקים הקטנים, הבינוניים והגדולים יוכלו ליהנות מתחרות הוגנת.

רוברט אילטוב: הכנסת תמשיך לפקח על פעילותך ועל החוק הזה.

רוברט אילטוב: החוק מאוד חשוב.

רוברט אילטוב: תודה רבה לכולם.